CELEX: 32020D0788
Language: lt
Date: 1591660800000
Title: Tarybos sprendimas (ES) 2020/788 2020 m. birželio 9 d. dėl Europos bendrijos ir Ukrainos susitarimo dėl bendradarbiavimo mokslo ir technologijų srityje galiojimo pratęsimo

17.6.2020   
               
               
                  LT
               
               
                  Europos Sąjungos oficialusis leidinys
               
               
                  L 193/1
               
            
         TARYBOS SPRENDIMAS (ES) 2020/788
         2020 m. birželio 9 d.
         dėl Europos bendrijos ir Ukrainos susitarimo dėl bendradarbiavimo mokslo ir technologijų srityje galiojimo pratęsimo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 186 straipsnį kartu su 218 straipsnio 6 dalies antros pastraipos a punkto v papunkčiu,
         atsižvelgdama į Europos Komisijos pasiūlymą,
         atsižvelgdama į Europos Parlamento pritarimą (1),
         kadangi:
         
                     (1)
                  
                  
                     Sprendimu 2003/96/EB (2) Taryba patvirtino Europos bendrijos ir Ukrainos susitarimo dėl bendradarbiavimo mokslo ir technologijų srityje (3) (toliau – Susitarimas) sudarymą. Susitarimas pasirašytas Kopenhagoje 2002 m. liepos 4 d. ir įsigaliojo 2003 m. vasario 11 d.;
                  
               
                     (2)
                  
                  
                     Susitarimo 12 straipsnio b punkte numatyta, kad Susitarimas sudaromas pradiniam laikotarpiui, kuris baigiasi 2002 m. gruodžio 31 d., ir bendru šalių susitarimu jo galiojimas bus pratęstas papildomiems penkerių metų laikotarpiams;
                  
               
                     (3)
                  
                  
                     remiantis Tarybos sprendimais 2003/737/EB (4), 2011/182/ES (5) ir (ES) 2015/344 (6), Susitarimas buvo pratęstas tris kartus papildomiems penkerių metų laikotarpiams atgaline data, atitinkamai nuo 2009 m. lapkričio 8 d. ir 2014 m. lapkričio 8 d. paskutinių dviejų pratęsimų atžvilgiu. Susitarimas nustojo galioti 2019 m. lapkričio 7 d.;
                  
               
                     (4)
                  
                  
                     Sąjungos kaimynystėje Ukraina yra svarbi veikėja mokslo, technologijų ir inovacijų srityje. Siekdamos toliau lengvinti bendradarbiavimą bendrose mokslo ir technologijų prioritetinėse srityse, abi šalys mano, kad Susitarimo galiojimo pratęsimas joms būtų abipusiai naudingas;
                  
               
                     (5)
                  
                  
                     abi šalys patvirtino savo ketinimą pratęsti Susitarimo galiojimą papildomam penkerių metų laikotarpiui. Pratęsto Susitarimo turinys turėtų būti toks pats, kaip ir dabartinio Susitarimo turinys. Siekiant užtikrinti Susitarimo tęstinumą, Susitarimas turėtų būti pratęstas atgaline data nuo 2019 m. lapkričio 8 d.;
                  
               
                     (6)
                  
                  
                     todėl Susitarimo galiojimo pratęsimas turėtų būti patvirtintas Sąjungos vardu,
                  
               PRIĖMĖ ŠĮ SPRENDIMĄ:
         
            1 straipsnis
            Sąjungos vardu patvirtinamas Europos bendrijos ir Ukrainos susitarimo dėl bendradarbiavimo mokslo ir technologijų srityje galiojimo pratęsimas papildomam penkerių metų laikotarpiui.
            Susitarimas pratęsiamas atgaline data nuo 2019 m. lapkričio 8 d.
         
         
            2 straipsnis
            Tarybos pirmininkas įgaliojamas paskirti asmenį (-is), įgaliotą (-us) Sąjungos vardu ir pagal Susitarimo 12 straipsnio a punktą pranešti Ukrainai, kad Sąjunga baigė galiojimo pratęsimui būtinas vidaus procedūras.
         
         
            3 straipsnis
            Šis sprendimas įsigalioja jo priėmimo dieną.
         
         
            Priimta Briuselyje 2020 m. birželio 9 d.
            
               
                  Tarybos vardu
               
               
                  Pirmininkė
               
               A. METELKO-ZGOMBIĆ
            
         
         
            (1)  2020 m. gegužės 13 d. pritarimas (dar nepaskelbta Oficialiajame leidinyje).
         
            (2)  2003 m. vasario 6 d. Tarybos sprendimas 2003/96/EB dėl Europos bendrijos ir Ukrainos susitarimo dėl bendradarbiavimo mokslo ir technologijų srityje sudarymo (OL L 36, 2003 2 12, p. 31).
         
            (3)  OL L 36, 2003 2 12, p. 32.
         
            (4)  2003 m. rugsėjo 22 d. Tarybos sprendimas 2003/737/EB dėl Susitarimo, atnaujinančio Europos bendrijos ir Ukrainos Susitarimą dėl bendradarbiavimo mokslo ir technologijų srityje, patvirtinimo (OL L 267, 2003 10 17, p. 24).
         
            (5)  2011 m. kovo 9 d. Tarybos sprendimas 2011/182/ES dėl Europos bendrijos ir Ukrainos mokslinio ir technologinio bendradarbiavimo susitarimo galiojimo pratęsimo (OL L 79, 2011 3 25, p. 3).
         
            (6)  2015 m. vasario 17 d. Tarybos sprendimas (ES) 2015/344 dėl Europos bendrijos ir Ukrainos susitarimo dėl bendradarbiavimo mokslo ir technologijų srityje atnaujinimo (OL L 60, 2015 3 4, p. 37).